साई ने एनआईएस के कोच और डॉक्टर को नोटिस थमाया  
साई ने पटियाला स्थित राष्ट्रीय खेल संस्थान के दो एथलेटिक्स कोचों और एक डॉक्टर के नाम नोटिस जारी किया है।
देश में अब तक के सबसे बड़े डोपिंग मामले से घबराए भारतीय खेल प्राधिकरण (साई) ने गुरुवार को पटियाला स्थित राष्ट्रीय खेल संस्थान (एनआईएस) के दो एथलेटिक्स कोचों और एक डॉक्टर के नाम नोटिस जारी किया है।  साई के महानिदेशक देश दीपक वर्मा ने पत्रकारों से कहा कि यूक्रेन के कोच यूरी ओगोरोडनिक के सहायक के तौर पर काम कर चुके स्पिंट्र कोच रमेश नागापुरी और आरएस सोढी को कोरण बताओ नोटिस दिया गया है।  वर्मा ने कहा,  "हमने एनआईएस के दो कोच और एक डॉक्टर को कारण बताओ नोटिस दिया है। सोढी का स्थानांतरण जलंधर कर दिया गया है जबकि नागापुरी को हैदराबाद भेज दिया गया है। नागापुरी फिलहाल एशियाई चैम्पियनशिप के साथ जापान में हैं।"  इसके अलावा एथलेटिक्स कोच नवीन कुमार और जिमनास्टिक कोच प्रवीण कुमार को भी हटा दिया गया है। वर्मा ने कहा,  "जो कुछ हुआ है, उसके लिए सभी जिम्मेदार हो सकते हैं। डोपिंग का कोई मामला सामने आने के बाद हम पूरी टीम के खिलाफ कार्रवाई करते हैं।"  उल्लेखनीय है कि राष्ट्रमंडल खेलों और एशियाई खेलों में रिले का स्वर्ण जीतने वाली तीन प्रमुख महिला एथलीटों सहित कुल आठ भारतीय एथलीट विश्व डोपिंग निरोधी एजेंसी (वाडा) और राष्ट्रीय डोपिंग निरोधी एजेंसी (नाडा) द्वारा कराए गए औचक डोप टेस्ट में नाकाम रही हैं।